Αγαπητοί μαθητές

Γονείς και κηδεμόνες

 Το σχολείο αποτελεί ένα ζωντανό οργανισμό και για να λειτουργήσει αποδοτικά, χρειάζεται όσο το δυνατόν αρμονικότερη συνεργασία μαθητών, γονέων και καθηγητών.

 Για την επίτευξη αυτού του σκοπού είναι ανάγκη να τηρείται ο παρακάτω κανονισμός, ο οποίος συντάχθηκε από το Σύλλογο Καθηγητών, τη συμμετοχή των γονέων και κηδεμόνων, εκπροσώπου του Δήμου, καθώς και των μαθητικών κοινοτήτων λαμβάνοντας υπ’ όψη τον προορισμό του σχολείου και το ρόλο του μέσα στη κοινωνία. Ο «σχολικός κανονισμός» είναι το σύνολο των όρων και των κανόνων που αποτελούν βασικές προϋποθέσεις για να πραγματο­ποιείται ανενόχλητα, μεθοδικά και αποτελεσματικά το έργο του σχολείου.

 Με τον κανονισμό λειτουργίας που συντάξαμε μαζί, πιστεύουμε ότι οι σχέσεις μας θα είναι πλέον πιο ξεκάθαρες, θα μειωθούν οι οποιεσδήποτε δυσλειτουργίες στο σχολικό χώρο και θα πραγματο­ποιούνται ευκολότερα οι στόχοι που θα θέτουμε κάθε φορά.

 Ο κανονισμός μας θα πρέπει να τηρείται από όλους, καθηγητές και μαθητές. Αυτός θα είναι το πλαίσιό μας για την οργάνωση της σχολικής ζωής, σύμφωνα με τα πρότυπα και τις ανάγκες της δημοκρατικής κοινωνίας. Από τον εσωτερικό κανονισμό μας θα απορρέει η διαμόρφωση ενός παιδαγωγικού και διδακτικού κλίματος το οποίο θα εξασφαλίζει τη συνεργασία όλων των μελών της σχολικής κοινότητας, χωρίς εντάσεις και συγκρούσεις, με αλληλοσεβασμό, με ανοχή και αμοιβαία αναγνώριση. Έτσι ο όρος «σχολική πειθαρχία» αποκτά δημοκρατικό περιεχόμενο διότι προέρχεται από όλα τα μέλη της σχολικής ομάδας, με ελεύθερη εκλογή, με συναίνεση και συμμετοχή.

Η διευθύντρια και οι καθηγητές

|  |
| --- |
| **ΤΑΥΤΟΤΗΤΑ ΤΟΥ ΣΧΟΛΕΙΟΥ** |
| **ΓΥΜΝΑΣΙΟ ΒΡΑΧΑΤΙΟΥ** | **Διεύθυνση:** **ΔΔΕ ΚΟΡΙΝΘΙΑΣ** |
|  | Κωδικός Σχολείου (2801030) |  |

|  |
| --- |
| ΣΤΟΙΧΕΙΑ |
| Έδρα του Σχολείου (διεύθυνση) | Κολοκοτρώνη 8 - Βραχάτι |
| Τηλέφωνο | 2741055740 | Fax 2741055740 |  |
| e-mail | mail@gym-vrach.kor.sch.gr | Ιστολόγιο | https://blogs.sch.gr/gymvrach/ |
| Διευθυντής Σχολικής Μονάδας | ΟΛΥΜΠΙΑ ΧΑΣΟΥΡΑ |
| Υποδιευθυντές Α & Β | Α. ΣΟΦΟΚΛΗΣ ΣΠΥΡΟΠΟΥΛΟΣ |
| Πρόεδρος Συλλόγου Γονέων/Κηδεμόνων | ΙΩΑΝΝΗΣ ΒΑΣΙΛΑΚΟΠΟΥΛΟΣ |

**ΕΣΩΤΕΡΙΚΟΣ ΚΑΝΟΝΙΣΜΟΣ ΓΥΜΝΑΣΙΟΥ ΒΡΑΧΑΤΙΟΥ**

**ΣΧΟΛΙΚΟΥ ΕΤΟΥΣ 2021-2022**

**(βάσει του άρθρου 37, Ν. 4692/2020)**

**ΠΡΑΞΗ ΣΥΛΛΟΓΟΥ 17/21-10-2021**

**ΒΑΣΙΚΕΣ ΑΡΧΕΣ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ**

***Ι. Φοίτηση-Διδακτικό ωράριο***

• Η φοίτηση των μαθητών, σύμφωνα με την ισχύουσα νομοθεσία, είναι καθήκον και υποχρέωσή των κηδεμόνων, εφόσον είναι ανήλικοι. Η ελλιπής φοίτησή τους, και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδό τους.

• Το σχολείο μας αρχίζει τη λειτουργία του στις 08:25 π.μ. με σύνταξη και προσευχή και συμπληρώνει τις 7 διδακτικές ώρες λειτουργίας του, στις 14.05 μ.μ. Μετά την προσευχή γίνονται ανακοινώσεις και όλοι οφείλουν να τις γνωρίζουν. Σε περίπτωση που το σχολείο έχει πάει περίπατο οι μαθητές σχολάνε στις 12.30.

 ***ΠΡΟΣΟΧΗ !!! Όλα τα παραπάνω αφορούν στους μόνιμους κανόνες λειτουργίας του σχολείου με εξαίρεση την παρούσα κατάσταση της πανδημίας κατά την οποία το σχολείο αρχίζει στις 8.15 π.μ. και λήγει στις 13.55 μ.μ.***

***ΙΙ. Προσέλευση-Παραμονή-Αποχώρηση από το σχολείο***

• Κατά τη διάρκεια της πρωινής προσέλευσης οι μαθητές απαγορεύεται να μένουν συγκεντρωμένοι έξω από την είσοδο του σχολείου και στους γύρω δρόμους. Ως είσοδος του σχολείου ορίζεται η πόρτα που βρίσκεται στο χώρο του κυλικείου. Επίσης απαγορεύεται να αφήνουν ποδήλατα στην είσοδο του σχολείου εξ αιτίας κινδύνων που μπορεί να προκύψουν κατά τη διάρκεια εκκένωσης του σχολείου αλλά και τραυματισμών κατά τα διαλείμματα. Οι μαθητές οφείλουν να κλειδώνουν τα ποδήλατά τους στον ειδικά διαμορφωμένο χώρο και έχουν αποκλειστικά αυτοί την ευθύνη για τυχόν φθορές. Σε περίπτωση δολιοφθοράς και, αν ο υπαίτιος γίνει αντιληπτός, επιβάλλονται οι αντίστοιχες κυρώσεις.

• Μετά την πρωϊνή προσευχή, οι μαθητές εισέρχονται στις αίθουσες για να αρχίσει το μάθημα. Οι μαθητές που καθυστερούν δε γίνονται δεκτοί από τον καθηγητή της πρώτης ώρας, με αποτέλεσμα να χρεώνονται με αδικαιολόγητη απουσία. Παραμένουν σε κατάλληλο χώρο του Σχολείου υπό την εποπτεία εκπαιδευτικού και εισέρχονται στην τάξη τους μετά την ολοκλήρωση της τρέχουσας διδακτικής ώρας.

Αν η καθυστέρηση οφείλεται σε λόγους για τους οποίους δεν ευθύνονται, οφείλουν να απευθύνονται στο διευθυντή/ντρια που θα κρίνει, αν θα εισέλθουν στην τάξη. Μετά την πρωινή συγκέντρωση οι πόρτες του προαυλίου κλείνουν και η έξοδος των μαθητών απαγορεύεται αυστηρά. Ως προαύλιο του σχολείου ορίζεται ο χώρος μέχρι την πόρτα που βρίσκεται στο κυλικείο.

• Η ώρα του μαθήματος πρέπει να γίνεται σεβαστή από όλους. Αυτό σημαίνει ότι οι τάξεις που κάνουν μάθημα δεν πρέπει να ενοχλούνται από άλλες ομάδες μαθητών. Η Διεύθυνση μεριμνά ώστε να απασχοληθούν δημιουργικά οι μαθητές που έχουν κενό από εκπαιδευτικό του σχολείου είτε στην τάξη ή όπου αλλού κρίνει αυτός σκόπιμο. Η παρακολούθηση της διδασκαλίας είναι υποχρέωση και δικαίωμα όλων των μαθητών. Δεν μπορεί να παρατηρούνται επιλεκτικές απουσίες κατά τη διάρκεια του ημερησίου προγράμματος, ανάλογα με τη θέληση των μαθητών, χωρίς άδεια από τη Διεύθυνση του σχολείου.

***ΙΙΙ. Διάλειμμα***

* Κατά τη διάρκεια του διαλείμματος οι καθηγητές που εφημερεύουν –στο σχολείο μας είναι πάντα 2-3 ανά διάλειμμα- δεν επιτρέπουν:

Την έξοδο μαθητών από το σχολείο. Οι μαθητές αποχωρούν από το χώρο του σχολείου μόνο μετά την τελευταία διδακτική ώρα. Αποχώρηση νωρίτερα, χωρίς άδεια από τη Διευθύντρια, επιφέρει κυρώσεις, σύμφωνα με την ισχύουσα νομοθεσία. Σε περίπτωση που οι μαθητές σχολάσουν νωρίτερα για κάποιο λόγο, αυτό θα έχει ανακοινωθεί από την προηγούμενη ημέρα, ώστε να είναι ενήμεροι οι γονείς. Οι μαθητές οφείλουν να ενημερώνουν τους γονείς τους γι’ αυτές τις αλλαγές. Κατά τη διάρκεια του διαλείμματος και για ό,τι θέμα προκύψει απευθύνονται στους εφημερεύοντες καθηγητές και ακολουθούν τις υποδείξεις τους.

* Στο διάλειμμα όλοι οι μαθητές κατεβαίνουν στο προαύλιο. Οι αίθουσες κλειδώνουν, για το λόγο αυτό πρέπει να φροντίζουν να έχουν ό,τι χρειάζονται για το διάλειμμα. Πριν την εκκένωση της αίθουσας, ο διδάσκων καθηγητής ορίζει ένα μαθητή να ανοίξει τα παράθυρα για να αεριστεί η αίθουσα. Ο εξαερισμός της αίθουσας είναι υποχρεωτικός για λόγους υγείας. Σε περίπτωση που δεν το επιτρέπει ο καιρός οι μαθητές παραμένουν στο υπόστεγο προστατευμένοι.
* Οποιοσδήποτε δεν ανήκει στη σχολική κοινότητα δεν έχει δικαίωμα εισόδου και παραμονής στο χώρο του σχολείου. Παρ’ όλα αυτά, αν κάποιος κηδεμόνας επιθυμεί να επικοινωνήσει με μαθητή του σχολείου, οφείλει να απευθυνθεί πρώτα στη Διεύθυνση η οποία θα εγκρίνει την επικοινωνία τηρώντας όλα τα μέτρα που προβλέπει η Κοινή Υπουργική Απόφαση κατά της διασποράς του κορονοϊού.

## IV. Ωρολόγιο Πρόγραμμα

* Το Σχολείο μας εφαρμόζει το Ωρολόγιο Πρόγραμμα, όπως αυτό ορίζεται από τις εγκυκλίους του ΥΠΑΙΘ. Οι γονείς/κηδεμόνες ενημερώνονται έγκαιρα για προγραμματισμένες ή έκτακτες (γνωστές όμως εκ των προτέρων) αλλαγές που προκύπτουν στο Ωρολόγιο Πρόγραμμα, κατά της διάρκεια του σχολικού έτους, όπως επίσης και αλλαγές που σχετίζονται με αλλαγή διδασκόντων/ουσών ως προς τα γνωστικά αντικείμενα.

***V. Απουσίες***

♦ Το σύνολο των απουσιών είναι 114 (δεν υπάρχουν δικαιολογημένες και αδικαιολόγητες

 απουσίες). Πάνω από τις 114 απουσίες ο μαθητής επαναλαμβάνει την τάξη.

 Για την τακτική παρακολούθηση της φοίτησης των μαθητών ευθύνονται εξ’ ολοκλήρου οι κηδεμόνες τους οι οποίοι οφείλουν να ενημερώνουν το σχολείο για την απουσία των παιδιών τους.

♦ Οι γονείς ενημερώνονται με SMS, αν ο μαθητής έχει υπερβεί τις 30 απουσίες, κάθε φορά που επέρχονται αλλαγές στις απουσίες του και εάν συστηματικά κάνει ωριαίες απουσίες ή φεύγει από το σχολείο αδικαιολόγητα.

♦ Αν για οποιοδήποτε σοβαρό λόγο χρειάζεται να αποχωρήσει μαθητής από το χώρο του σχολείου πριν το τέλος του ωραρίου (π.χ. αδιαθεσία), η Διεύθυνση καλεί τον κηδεμόνα να παραλάβει τον μαθητή. Τέλος, εάν κάποιος γονέας/κηδεμόνας χρειαστεί, για ειδικό λόγο να πάρει το παιδί του, πριν τη λήξη των μαθημάτων, χρειάζεται να ενημερώσει τη Διεύθυνση του Σχολείου. Οι απουσίες λογίζονται κανονικά.

**ΣΧΟΛΙΚΗ ΚΑΙ ΚΟΙΝΩΝΙΚΗ ΖΩΗ**

***Ι. Σχολικοί χώροι - Ασφάλεια και υγιεινή***

♦ Οφείλουμε να διατηρούμε καθαρούς τους χώρους του σχολείου, για λόγους υγιεινής, καλαισθησίας, προστασίας του περιβάλλοντος και πολιτισμού. Δεν επιτρέπεται να μεταφέρονται τρόφιμα, καφές ή αναψυκτικά στις αίθουσες διδασκαλίας, στην αίθουσα εκδηλώσεων και στα εργαστήρια Φυσικών Επιστημών και Πληροφορικής. Όλοι, μαθητές και καθηγητές, σεβόμαστε και προστατεύουμε τους χώρους και την περιουσία του σχολείου.

♦ Δεν επιτρέπεται η παραμονή των μαθητών στο χώρο του γραφείου των καθηγητών και της Διεύθυνσης, χωρίς πρόσκληση των ίδιων των εκπαιδευτικών. Ιδιαίτερα στα εργαστήρια Φυσικών Επιστημών και Πληροφορικής απαγορεύεται αυστηρά η είσοδος και η παραμονή μαθητών κατά τη διάρκεια των διαλειμμάτων αλλά και η είσοδος για μάθημα, αν δε συνοδεύονται από τον διδάσκοντα καθηγητή. Ειδικότερα για τα εργαστήρια ισχύει και ο κανονισμός των αντίστοιχων εργαστηρίων.

♦ Απαγορεύεται η κυκλοφορία εντύπων στο χώρο του σχολείου εκτός των εγκεκριμένων από το Υπουργείο Παιδείας, όπως και η εμπορία και διαφήμιση οποιουδήποτε προϊόντος. Για την ανάρτηση αφισών ή άλλου υλικού στους χώρους του σχολείου οι μαθητές πρέπει να απευθύνονται πρώτα στο Σύλλογο των καθηγητών και στη Διεύθυνση. Έντυπες ενημερώσεις του Συλλόγου Γονέων επιτρέπονται μετά από την έγκρι­ση της Διεύθυνσης του Σχολείου.

♦ Οι μαθητές φροντίζουν για τη διατήρηση της καθαριότητος και της ευταξίας της αίθουσας διδασκαλίας τους αλλά και όλων γενικά των χώρων του σχολείου. Φθορές που παρατηρούνται στην αίθουσα διδασκαλίας αλλά και στον εξοπλισμό των εργαστηρίων και δεν είναι ευθύνη των μαθητών του τμήματος δηλώνονται στον υπεύθυνο καθηγητή και ο καθηγητής υποχρεούται να το αναφέρει στη Διεύθυνση.

♦ Κινούνται με ιδιαίτερη προσοχή σε εργαστηριακούς ή άλλους ειδικούς χώρους (εργαστήριο Πληροφορικής, εργαστήριο Φυσικών Επιστημών), επειδή υπάρχει εξοπλισμός που εγκυμονεί κινδύνους τόσο για τη σωματική τους ακεραιότητα, όσο και για την πρόκληση ζημιών. Στους χώρους των εργαστηρίων ισχύουν αυστηρότεροι κανονισμοί ασφαλείας.

Μαθητής ο οποίος προκαλεί εσκεμμένα φθορά:

1. Καλείται από το διευθυντή ή το σύλλογο καθηγητών ανάλογα.

2. Ενημερώνεται ο κηδεμόνας του από τη διεύθυνση και

3. Αναλαμβάνει ο κηδεμόνας τη δαπάνη για την αποκατάσταση της φθοράς.

Σε περίπτωση που δε βρεθεί ο υπεύθυνος της φθοράς το 5μελές φροντίζει να αποκαταστήσει τη ζημιά με έξοδα όλων των μαθητών του τμήματος. Οι εφημερεύοντες καθηγητές υποχρεούνται να αναφέρουν στη διευθύντρια οποιαδήποτε απρεπή συμπεριφορά ή φθορά των χώρων που εποπτεύουν κατά τη διάρκεια του διαλείμματος.

♦ Οι μαθητές διατηρούν τα θρανία καθαρά και οφείλουν να τα καθαρίσουν σε περίπτωση που τα έχουν λερώσει για να εργάζονται σε καθαρό περιβάλλον.

♦ Δεν προκαλούν φθορές στο λεωφορείο με το οποίο μετακινούνται αλλά ούτε και στα γύρω μαγαζιά ή σπίτια μετά την απομάκρυνσή τους από το σχολείο. Οι παραπάνω φθορές δεν εμπίπτουν στη δικαιοδοσία του σχολείου, ωστόσο οι μαθητές διατηρούν τη μαθητική τους ιδιότητα και εκτός σχολείου και οφείλουν να φέρονται πάντα με ευγένεια και σεβασμό.

***ΙΙ. Εμφάνιση***

♦ Οι μαθητές έρχονται στο σχολείο περιποιημένοι και καθαροί. Η εμφάνιση τους πρέπει να αρμόζει στη μαθητική ιδιότητα. Η αμφίεση δεν πρέπει να προκαλεί το κοινό αίσθημα των καθηγητών και των συμμαθητών τους. Το σχολείο είναι χώρος πνευματικής καλλιέργειας και όχι επίδειξης της ενδυμασίας του μαθητή.

 ***ΙΙΙ.*** ***Παιδαγωγικός έλεγχος***

♦ Τα σχολικά παραπτώματα ελέγχονται από το σχολείο, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, χωρίς όμως να αποκλείεται ως παιδαγωγικό μέτρο. Το Σχολείο, ως φορέας αγωγής, έχει καθήκον να λειτουργεί έτσι ώστε οι μαθητές/ριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.

**α**. Από τους διδάσκοντες

 οι οποίοι έχουν δικαίωμα επιβολής τιμωρίας μιας ώρας αποβολής από το μάθημα και εγγραφή στο ποινολόγιο. Αν κάποιος μαθητής γραφτεί 3 φορές στο ποινολόγιο και συνεχίζει την παραβατική συμπεριφορά, αποβάλλεται για μία ημέρα και

**β**. Από τα όργανα διοίκησης του σχολείου (διευθυντής, σύλλογος διδασκόντων).

 Όταν δε συμμορφώνεται μαθητής με τις υποδείξεις των καθηγητών του και τον κανονισμό του σχολείου, υπόκειται στις προβλεπόμενες κυρώσεις. Αυτές μπορεί να είναι η απλή παρατήρηση, η ωριαία αποβολή, η αποβολή από μία έως και περισσότερες ημέρες, μέχρι και η οριστική απομάκρυνσή του από το σχολείο. Σε κάθε περίπτωση παραβατικής συμπεριφοράς, ενεργοποιείται ο υπεύθυνος σύμβουλος σχολικής ζωής, όπως έχει ορισθεί στο πρακτικό του Συλλόγου διδασκόντων. Για όλα τα παραπτώματα και την πιθανή τιμωρία των μαθητών ενημερώνονται άμεσα οι γονείς.

 Σε περίπτωση ωριαίας αποβολής ο μαθητής έρχεται απευθείας, συνοδευόμενος από τον πρόεδρο του τμήματος, στη Διεύθυνση και απασχολείται σε δραστηριότητα που του υποδεικνύεται. Σε περίπτωση επαναλαμβανόμενων ωριαίων αποβολών θα υπάρχουν περαι­τέρω κυρώσεις, αφού πρώτα ενημερωθεί ο γονέας.

***ΙV. Σχολικές δραστηριότητες - εκδηλώσεις***

♦ Η συμμετοχή των μαθητών στις σχολικές δραστηριότητες–εκδηλώσεις του σχολείου (παρελάσεις, σχολικές εορτές, περίπατοι, εκδρομές) πρέπει να είναι ενεργή. Για την ποιότητα της σχολικής ζωής απαραίτητη είναι η συμμετοχή όλων των μαθητών. Οι συνθήκες πρέπει να είναι τέτοιες ώστε ο μαθητής να χαίρεται, και να θεωρεί τιμή του τη συμμετοχή σ’ αυτές.

♦ Τόσο οι ενδοσχολικές εκδηλώσεις, όσο και οι διάφορες καινοτόμες δράσεις (περιβαλλοντική εκπαίδευση, πολιτιστικές δραστηριότητες κλπ), πρέπει να γίνονται με πρωτοβουλίες και ιδέες των ίδιων των μαθητών και με την αρωγή των καθηγητών.

♦ Η συμμετοχή των μαθητών σε σχολικές δραστηριότητες αποτελεί τη μοναδική προϋπόθεση πραγματοποίησης πολυήμερης σχολικής εκδρομής, εφόσον, σύμφωνα με την ισχύουσα νομοθεσία, πολυήμερες εκδρομές γίνονται μόνο από ομάδες που υλοποιούν εγκεκριμένο πρόγραμμα.

♦ Οι μαθητικές κοινότητες είναι ελεύθερες να οργανώνουν εκδηλώσεις ενδοσχολικές, να παίρνουν πρωτοβουλίες για δραστηριότητες, προγράμματα και να καταθέτουν τις προτάσεις τους για θέματα που τους αφορούν σε συνεννόηση με τους καθηγητές τους. Έτσι οι μαθητές αναδεικνύουν τα ενδιαφέροντά τους, τις κλίσεις τους και το ταλέντο τους.

♦ Για τη διοργάνωση χορών εκτός σχολείου από το 15μελές των μαθητικών κοινοτήτων, συχνά σε συνεργασία και με άλλα σχολεία, το σχολείο δε φέρει καμία ευθύνη και τονίζει στους γονείς την προσωπική τους ευθύνη κατά τη διάρκεια τέτοιων εκδηλώσεων. Επιτρέπεται όμως η διοργάνωση χορών/εκδηλώσεων από το 15μελές εντός του Σχολείου, (π.χ. χορός αποφοίτησης) με την επίβλεψη και ευθύνη του Συλλόγου Γονέων/Κηδεμόνων, μετά από έγκριση της Διεύθυνσης.

***V. Άλλα θέματα***

♦ Το κάπνισμα, η λήψη αλκοόλ και η χρήση άλλων εξαρτησιογόνων ουσιών απαγο­ρεύ­ονται αυστηρά από όλους σε κάθε χώρο του σχολείου. Η παρέκκλιση από τους κανόνες αυτούς συνεπάγεται την άμεση αξιοποίηση αυστηρών παιδαγωγικών μέτρων.

♦ Απαγορεύεται να φέρνουν οι μαθητές στο σχολικό χώρο έντυπα ή ηλεκτρονικά πάσης φύσεως άσεμνου περιεχομένου.

♦ Επίσης απαγορεύεται αυστηρά η χρήση κινητών τηλεφώνων στο χώρο του σχολείου (σύμφωνα με υπουργικές αποφάσεις). Αν παρ’ όλα αυτά υπάρχει ανάγκη να το έχουν μαζί (π.χ. με άδεια καθηγητή για μάθημα), στη συνέχεια το παραδίδουν στο γραφείο της Διεύθυνσης ως το τέλος του ωραρίου. Αντίθετη συμπεριφορά ελέγχεται πειθαρχικά, ανάλογα με το παράπτωμα. Σε κάθε περίπτωση πάντως τα κινητά θα αφαιρούνται και θα τα παραλαμβάνουν μόνο οι κηδεμόνες του εκάστοτε μαθητή. Η χρήση του κινητού μπορεί να επιβαρύνει την υγεία και να παραβιάσει τα ατομικά δικαιώματα των άλλων. Οι μαθητές μπορούν να χρησιμοποιούν σε περιπτώσεις ανάγκης το τηλέφωνο στο γραφείο των καθηγητών. Επίσης, το σχολείο δε φέρει ευθύνη σε περίπτωση απώλειας κινητού τηλεφώνου, διότι απαγορεύεται εκ προοιμίου η χρήση κινητού εντός του σχολείου.

♦ Δεν έρχονται στο σχολείο οδηγώντας μηχανή ή αυτοκίνητο διότι είναι παράνομο και πολύ επικίνδυνο και σε κάθε περίπτωση η ευθύνη ανήκει στην οικογένεια.

♦ Χρησιμοποιούν τους κοινόχρηστους χώρους προσεκτικά και πολιτισμένα.

♦ Ρίχνουν τα απορρίμματα στους ειδικούς κάδους και τα καλάθια που βρίσκονται στις αίθουσες και στο προαύλιο και χρησιμοποιούν τους κάδους ανακύκλωσης για τα ανακυκλώσιμα υλικά.

♦ Για την ασφάλεια των μαθητών δεν επιτρέπεται η συνομιλία με αγνώστους και γενικά εξωσχολικούς στα κάγκελα του σχολείου. Η ενέργεια αυτή ελέγχεται πειθαρχικά. Οι μαθητές δεν επιτρέπεται να καλούν φίλους στο σχολείο.

♦ Το σχολικό βιβλίο είναι εργαλείο για τους μαθητές. Οφείλουν να το σέβονται και να μην το ευτελίζουν. Πέρα από την οικονομική υπάρχει και η περιβαλλοντική διάσταση στο θέμα. Στο τέλος της σχολικής χρονιάς τα βιβλία θα συγκεντρωθούν για να επανα­χρησιμοποιηθούν, εάν είναι δυνατόν, την επόμενη σχολική χρονιά ή να δοθούν στην ανακύκλωση.

♦ Δεν επιτρέπεται να παίρνουν μπάλες χωρίς την επίβλεψη του καθηγητή Φυσικής Αγωγής ή με ειδική άδεια της Διεύθυνσης για την αποφυγή ατυχημάτων, ιδιαίτερα τη φετινή σχολική χρονιά που ισχύουν αυστηρά μέτρα στη χρήση αθλητικού υλικού για την αποφυγή της διασποράς του κορονοϊού. Οι μαθητές δεν επιτρέπεται να φέρνουν μπάλες από το σπίτι τους και να παίζουν μπάλα στο προαύλιο διότι ενοχλούν τους μαθητές που κάνουν μάθημα και υπάρχει κίνδυνος ατυχήματος.

♦ Το σχολείο δε φέρνει ευθύνη σε περίπτωση απώλειας χρημάτων ή αντικειμένων αξίας που οι μαθητές φέρουν τυχόν μαζί τους.

***VI. Συμπεριφορά στις αίθουσες διδασκαλίας – Υποχρεώσεις σε σχέση με τους συμμαθητές-καθηγητές-διεύθυνση***

♦ Η συμπεριφορά και η στάση των μαθητών κατά την ώρα της διδασκαλίας (τόσο απέναντι στους συμμαθητές τους, όσο και απέναντι στον διδάσκοντα καθηγητή) πρέπει να είναι υποδειγματική και εποικοδομητική, πράγμα που έχει ουσιαστική σημασία για την αποτελε­σματικότητα της εκπαιδευτικής πράξης. Είναι πειθαρχημένοι στην τάξη και παρακολουθούν τον καθηγητή με προσοχή, χωρίς να ενοχλούν τους συμμαθητές τους. Είναι ευγενικοί με όλους. Δεν εγκαταλείπουν τη διδασκαλία παρά μόνο με άδεια του καθηγητή ή της διευθύντριας.

♦ Η απόπειρα αντιγραφής με οποιοδήποτε τρόπο κατά τη διεξαγωγή διαγωνίσματος συνεπάγεται αφαίρεση και μονογραφή του γραπτού και επιφέρει πειθαρχικό έλεγχο.

♦ Οι μαθητές του σχολείου είναι υποχρεωμένοι για οποιοδήποτε πρόβλημα να απευθύνονται ιεραρχικά, πρώτα στον υπεύθυνο τάξης εκπαιδευτικό και εφόσον αυτός κρίνει σκόπιμο, μαζί στη διευθύντρια.

♦ Οι μαθητές κάθονται σε συγκεκριμένες θέσεις, σύμφωνα με πλάνο που έχει σχεδιάσει ο γραμματέας του 5μελούς και το έχει τοποθετήσει στον πίνακα ανακοινώσεων της τάξης. Αλλαγή θέσης γίνεται μόνο από τον υπεύθυνο καθηγητή του τμήματος.

♦ Δε διακόπτουν το μάθημα χωρίς την άδεια του καθηγητή και όταν δεν καταλαβαίνουν κάτι ρωτούν τον καθηγητή τους. Δεν ντρέπονται και δε φοβούνται τι θα πουν οι συμμαθητές τους.

♦ Οι μαθητές οφείλουν να έχουν πάντα μαζί τους τα βιβλία και τα τετράδια που απαιτεί η κάθε μέρα καθώς και ό,τι άλλο τους έχει υποδείξει ο καθηγητής τους (χάρακες, μπλοκ ζωγραφικής κτλ).

♦ Oι μαθητές μέσω των εκπροσώπων τους συνεργάζονται με τη διεύθυνση του σχολείου και τους καθηγητές τους και καταλήγουν σε κοινά αποδεκτές λύσεις που ρυθμίζουν τη σχολική ζωή.

♦ Εάν επιθυμούν να απευθυνθούν στο σύλλογο των καθηγητών, το 5μελές συμβούλιο της τάξης συντάσσει έγγραφο, το οποίο παραδίδει στη διευθύντρια, η οποία το εισάγει, αναλόγως του θέματος ή στο συμβούλιο τάξης (διδάσκοντες στο συγκεκριμένο τμήμα) ή στο σύλλογο των καθηγητών.

♦ Το 5μελές συμβούλιο τάξης αντιπροσωπεύει τους μαθητές του τμήματος, όταν έχουν κάποιο αίτημα. Για θέματα που αφορούν όλο το σχολείο οι μαθητές αντιπροσωπεύονται από το 15μελές συμβούλιο του σχολείου. Τα αιτήματα πρέπει πάντα να είναι σύμφωνα με τους ισχύοντες νόμους.

♦ Όλα γενικά τα μέλη της σχολικής κοινότητας φροντίζουν να λύνουν τα προβλήματά τους με κατανόηση και διάλογο αποφεύγοντας την ένταση και τις παράνομες πράξεις (καταστροφές, άσκηση σωματικής ή ψυχολογικής βίας, παρεμπόδιση εισόδου σε άλλους μαθητές κλπ).

♦ Τα όργανα των μαθητών εκλέγονται μέσα από δημοκρατικές και αδιάβλητες διαδικασίες, όπως ορίζει ο νόμος, παρουσία καθηγητών, στην αρχή της σχολικής χρονιάς. Ο καθηγητής υπεύθυνος του τμήματος ορίζεται από το σύλλογο διδασκόντων και έχει μόνο συμβουλευτικό ρόλο.♦ Όταν στο τμήμα παρατηρούνται φαινόμενα ενδοσχολικής βίας και απομόνωσης συμμαθητών είναι χρέος του 5μελούς συμβουλίου να αντιμετωπίζει τέτοιες συμπεριφορές και να φροντίζει για την εξάλειψή τους. Ο συμμαθητής μας είναι φίλος μας και πρέπει πάντα να τον βοηθάμε. Πάντα ενημερώνουμε τον Υπεύθυνο καθηγητή του τμήματος, όταν υπάρχουν τέτοιες περιπτώσεις.♦ Οι μαθητές δεν ασχημονούν, δε βωμολοχούν και δε χειροδικούν. Ασυμβίβαστα προς τη μαθητική ιδιότητα είναι η χειροδικία, η εξύβριση, ο απρεπής αστεϊσμός, η υπεξαίρεση αντικειμένων και, γενικά, κάθε ενέργεια που ξεπερνά τα όρια της αξιοπρέπειας και του σεβασμού των άλλων. Τέτοιες συμπεριφορές ελέγχονται πειθαρχικά.

♦ Όταν οι μαθητές βρίσκονται σε εκδρομή, παρέλαση, σχολική εορτή ή σε άλλη δραστη­ριότητα, μέσα ή έξω από το σχολείο έχουν μεγαλύτερη ευθύνη για τη συμπεριφορά τους και κρί­νονται αυστηρότερα.

♦ Ιδιαίτερα στους περιπάτους και τις εκδρομές οφείλουν να ακολουθούν πιστά τις οδηγίες των εκπαιδευτικών, δε συναναστρέφονται με εξωσχολικά άτομα, δεν απομακρύνονται από τον οριοθε­τημένο χώρο και απευθύνονται στους συνοδούς καθηγητές για όποιο πρόβλημα προκύψει.

***VII. Καθήκοντα Απουσιολόγων***

♦ Οι απουσιολόγοι του τμήματος ορίζονται από τον υπεύθυνο τμήματος με βάση τη βαθμολογία τους κατά τη διάρκεια του προηγούμενου σχολικού έτους (ένας τακτικός και ένας αναπληρωματικός). Μόνο για το Α΄ τετράμηνο της Α΄ Γυμνασίου η επιλογή των απουσιολόγων γίνεται με κλήρωση, ανάμεσα στους μαθητές που είχαν Άριστα 10 στο απολυτήριο του Δημοτικού.

♦ Ο απουσιολόγος με την έναρξη του ωρολογίου προγράμματος παραλαμβάνει από τη γραμματεία το απουσιολόγιο και το βιβλίο ύλης, καταχωρεί τις απουσίες στους απόντες συμμαθητές του στην αρχή κάθε διδακτικής ώρας και μετά τη λήξη των μαθημάτων παραδίδει τα βιβλία στη γραμματεία. Η φύλαξη, η μη αλλοίωση ή η φθορά των παραπάνω βιβλίων είναι ευθύνη συλλογική όλου του τμήματος.

Το απουσιολόγιο ελέγχεται από τον καθηγητή κάθε διδακτικής ώρας, τον υπεύθυνο του τμήματος και τη διεύθυνση.

♦ Η παραποίηση απουσιολογίου, βεβαίωσης ή άλλου εγγράφου αποτελεί σοβαρότατο παρά­πτωμα και ελέγχεται πειθαρχικά.

♦ Οι απουσιολόγοι είναι υπεύθυνοι για κάθε διαγραφή στο απουσιολόγιο που δε συνοδεύεται από ενυπόγραφη παρατήρηση του διδάσκοντος καθηγητή ή της Διευθύντριας.

♦ Για όποιο πρόβλημα προκύπτει στην καταχώρηση απουσιών, ο απουσιολόγος δε δίνει λύση μόνος του, αλλά ενημερώνει τον υπεύθυνο καθηγητή της τάξης και σε περίπτωση που αυτός λείπει τη Διεύθυνση του Σχολείου.

♦ Σε περίπτωση απουσίας μαθητή σε ενδιάμεση ώρα ή την τελευταία ώρα ενημερώνεται άμεσα η Διεύθυνση.

***VIII. Δικαιώματα και υποχρεώσεις καθηγητών-μαθητών-γονέων***

♦ Διδάσκοντες και διδασκόμενοι έχουν δικαιώματα και υποχρεώσεις που προέρχονται από τη θέση που κατέχει ο καθένας στην κοινωνία του σχολείου.

♦ Οι μαθητές οφείλουν να σέβονται τους καθηγητές και να συμμορφώνονται με τις υποδείξεις τους. Ανάλογη συμπεριφορά αρμόζει και σε όποιο άλλο πρόσωπο ανήκει στο σχολικό χώρο.

♦ Ο έλεγχος των καθηγητών γίνεται από τη διοίκηση, σύμφωνα με τους ισχύοντες νόμους και τον κανονισμό του σχολείου.

♦ Οι καθηγητές οφείλουν να σέβονται την προσωπικότητα του μαθητή, να μην κάνουν διακρίσεις σε βάρος του και να τον αντιμετωπίζουν με επιείκεια και κατανόηση.

♦ Οφείλουν να λαμβάνουν υπόψη τη γνώμη του, ιδίως όταν διατυπώνεται ύστερα από διάλογο μέσα στις μαθητικές κοινότητες.

♦ Oι εκπαιδευτικοί οφείλουν να επαινούν και να προβάλουν τις επιτυχίες-διακρίσεις των μαθητών τους.

♦ Το Γυμνάσιο θεωρεί πρωταρχικό στόχο του την αγαστή συνεργασία μεταξύ μαθητών, καθηγητών και κηδεμόνων. Ο γονέας/κηδεμόνας οφείλει να συνεργάζεται με το σχολείο κάθε φορά που δημιουργείται θέμα με το παιδί του.

♦ Βασικός κανόνας για τη σωστή συνεργασία όλων των φορέων είναι ο αμοιβαίος σεβασμός, η αποδοχή της διαφορετικότητας και της ελευθερίας της γνώμης, η ευπρέπεια στη συμπεριφορά και ο σεβασμός των κανόνων λειτουργίας του σχολείου.♦ Oι εκπαιδευτικοί εφαρμόζουν τους κανονισμούς του σχολείου με δικαιοσύνη και με σταθερότητα.

♦ H ατμόσφαιρα στο σχολείο είναι ευχάριστη και φιλική για τους μαθητές. Νιώθουν άνετα να πλησιάσουν τη διεύθυνση και τους καθηγητές τους για να εκφράσουν τις ανησυχίες και τα προ­βλήματά τους.

♦ Oι εκπαιδευτικοί αξιολογούν συστηματικά και με πολλαπλούς τρόπους, σύμφωνα με τις κείμενες διατάξεις (τεστ, διαγωνίσματα, γραπτές εργασίες, projects, κτλ.) την πρόοδο των μαθητών. Οι παραπάνω τρόποι αξιολόγησης λειτουργούν προς όφελος των μαθητών για αυτοαξιολόγηση και ανατροφοδότηση.

♦ H διεύθυνση του σχολείου επιδιώκει την τακτική επικοινωνία και συνεργασία με τους γονείς των μαθητών για το καλό των παιδιών.

♦ H διεύθυνση του σχολείου εφαρμόζει πιστά και με συνέπεια τους κανονισμούς που διέπουν τη σχολική ζωή.

♦ H σχολική μονάδα, μέσω του Συλλόγου γονέων, μεριμνά ώστε παιδιά από άπορες οικογένειες να ενισχύονται οικονομικά.

♦ H σχολική μονάδα, μέσω του Συλλόγου γονέων, διοργανώνει ενδοσχολικούς εράνους/δράσεις επιδεικνύοντας ευαισθησία μπροστά στα οικονομικά προβλήματα που αντιμετωπίζουν μαθητές και άλλοι συνάνθρωποί μας.

♦ H διεύθυνση του σχολείου μεριμνά για τη στήριξη και καθοδήγηση των εκπαιδευτικών με ενδοσχολικά σεμινάρια που προσφέρει και διοργανώνει.

♦ H διεύθυνση του σχολείου προωθεί την συμμετοχή του Σχολείου και την μαθητών σε εκδηλώσεις, διαγωνισμούς, σεμινάρια εκτός του Σχολείου προς όφελος της εκπαίδευσης των μαθητών και της αναβάθμισης του εκπαιδευτικού έργου.

**ΣΥΛΛΟΓΟΣ ΓΟΝΕΩΝ/ΚΗΔΕΜΟΝΩΝ**

***Ι. Συνεργασία Γονέων /Κηδεμόνων-Σχολείου***

♦Ο Σύλλογος Γονέων/Κηδεμόνων βρίσκεται σε άμεση συνεργασία με τον/τη Διευθυντή/ρια, το Σύλλογο Διδασκόντων/ουσών του Σχολείου, αλλά και με τον/την Πρόεδρο της Σχολικής Επιτροπής του Δήμου.

♦ Πολύ σημαντική παράμετρος της συνολικής λειτουργίας του Σχολείου και του κλίματος που δημιουργείται είναι η επικοινωνία και η εποικοδομητική συνεργασία με τους γονείς/ κηδεμόνες των μαθητών/ριών και με το Σύλλογο Γονέων. Η εμπιστοσύνη του παιδιού στο Σχολείο ενισχύεται από τη θετική στάση των γονέων/κηδεμόνων προς το Σχολείο και τον εκπαιδευτικό.

Οι γονείς/κηδεμόνες είναι σημαντικό να συνεργάζονται στενά με το Σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, συμμετέχοντας στις ενημερωτικές συναντήσεις που οργανώνονται από το Σχολείο. Θεωρείται αυτονόητη η στενή συνεργασία και επικοινωνία των γονέων/κηδεμόνων με τους εκπαιδευτικούς και τον/τη Διευθυντή/ρια του Σχολείου στην επίλυση ζητημάτων που τυχόν προκύπτουν.

♦Η Διεύθυνση του Σχολείου διαθέτει χώρο στον Σύλλογο Γονέων/Κηδεμόνων προς φύλαξη των αντικειμένων (βιβλία κ.λ.π.) που ανήκουν σε αυτόν και παραχωρεί τη χρήση αίθουσας για τη συνεδρίαση του Δ.Σ. και διεξαγωγή Γενικών Συνελεύσεων.

***ΙΙ. Έργο του Συλλόγου Γονέων /Κηδεμόνων***

 **Ο Σύλλογος Γονέων/Κηδεμόνων** :

 ♦στηρίζει ηθικά, υλικά και με όποιον τρόπο του ζητηθεί από τη Διεύθυνση, το εκπαιδευτικό έργο του Σχολείου.

 **και σε συνεργασία και έγκριση της Διεύθυνσης του Σχολείου**:

 ♦συμμετέχει στις εκδηλώσεις του Σχολείου και γενικότερα στην σχολική ζωή.

 ♦αναλαμβάνει πρωτοβουλίες για την αναβάθμιση των σχολικών υποδομών.

 ♦για την οικονομική στήριξη του, επιτρέπεται να λαμβάνει συνδρομές από τους γονείς/κηδεμόνες, να διοργανώνει εκδηλώσεις και λαχειοφόρους ή εράνους.

 ♦ για την αναβάθμιση του εκπαιδευτικού έργουδιοργανώνει εκδηλώσεις, σεμινάρια, διαγωνισμούς και εκπαιδευτικά μαθήματα.

**ΠΟΛΙΤΙΚΗ ΤΟΥ ΣΧΟΛΕΙΟΥ ΓΙΑ ΠΡΟΣΤΑΣΙΑ ΑΠΟ ΠΙΘΑΝΟΥΣ ΚΙΝΔΥΝΟΥΣ**

## Ι. Αντιμετώπιση έκτακτων αναγκών

 Ο/Η Διευθυντής/ρια του Σχολείου, στην αρχή του σχολικού έτους σε συνεργασία με τον Σύλλογο Διδασκόντων/ουσών του Σχολείου, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου.

 Στις περιπτώσεις έκτακτης ανάγκης, κανένα παιδί δεν αποχωρεί από το Σχολείο μόνο του. Τα παιδιά παραδίδονται στους γονείς/κηδεμόνες τους. Όσον αφορά την προστασία από σεισμούς και φυσικά φαινόμενα, επικαιροποιείται τακτικά το Σχέδιο Μνημονίου Ενεργειών για τη Διαχείριση του Σεισμικού Κινδύνου του Σχολείου, με την υλοποίηση ασκήσεων ετοιμότητας κατά τη διάρκεια του σχολικού έτους. Επίσης, ο/η Διευθυντής/ρια ενημερώνει τους/τις μαθητές/τριες, καθώς και τους γονείς/κηδεμόνες, για τους βασικούς κανόνες και τρόπους αντίδρασης κατά την εκδήλωση των φαινομένων αυτών.

 Τέλος, σε καταστάσεις πανδημίας ή επικίνδυνων φαινομένων οι εκπαιδευτικοί, μαθητές/μαθήτριες, γονείς/κηδεμόνες, Διευθυντές/Διευθύντριες, οφείλουν να συμμορφώ­νονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες: π.χ. ΕΟΔΥ, ΥΠΑΙΘ, Υπουργείο Πολιτικής Προστασίας, κ.λ.π. για την εύρυθμη λειτουργία της σχολικής μονάδας και την ασφάλεια των μελών της.

## Χώρος συγκέντρωσης σε περίπτωση ανάγκης: ΓΗΠΕΔΟ ΠΟΔΟΣΦΑΙΡΟΥ

Ενδεικτικό σχέδιο:

Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον/τη Διευθυντή/ρια και τον Σύλλογο Διδασκόντων/ουσών, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

 21 Οκτωβρίου 2021

 Η Διευθύντρια

 ΟΛΥΜΠΙΑ ΧΑΣΟΥΡΑ, ΠΕ02

|  |
| --- |
| Εγκρίνεται |
| Ο/ΗΣυντονιστής/ρια Εκπαιδευτικού Έργου (οποίος έχει την παιδαγωγική ευθύνη του Σχολείου)Ελένη Β. ΤζανήΑριθ.Πρωτ.: 1511/29-10-2021 | Ο/Η Διευθυντής/ρια Εκπαίδευσης.Δημήτριος Π. ΑσβεστόπουλοςΑριθ. Πρωτ.: 5139/19-11-2021 |